น้ำท่วมไม่ระคายกสิกรเชื่อยอดพุ่ง
&nbsp;&#8220;กสิกรไทย&#8221; เชื่อน้ำท่วมไม่กระทบใช้จ่ายผ่านบัตร เชื่อรูดซื้อสินค้าบริโภค ลุย 4 เดือนสุดท้ายขอเป็นที่หนึ่ง
18 ก.ย. 2555

“กสิกรไทย” เชื่อน้ำท่วมไม่กระทบใช้จ่ายผ่านบัตร เชื่อรูดซื้อสินค้าบริโภค ลุย 4 เดือนสุดท้ายขอเป็นที่หนึ่ง
นายชาติชาย พยุหนาวีชัย รองกรรมการผู้จัดการ ธนาคารกสิกรไทย กล่าวว่า สถานการณ์น้ำท่วมขณะนี้ไม่กระทบต่อลูกค้ารายย่อยของธนาคารมากนัก เพราะเกิดใน 16 จังหวัด จำนวน 88 สาขา คิดเป็น 10% ของสาขาธนาคารทั้งหมด เพราะปัจจุบันฐานลูกค้าบัตรเครดิตเกือบ 60-70% อยู่ในเขตกรุงเทพฯ 
นายชาติชาย กล่าวว่า น้ำท่วมปลายปี 2554 ปรากฏว่าการใช้จ่ายผ่านบัตรเครดิตของธนาคารมีมากขึ้น เพราะประชาชนต้องใช้จ่ายซื้อสินค้าอุปโภคบริโภคและวัสดุก่อสร้างค่อนข้างสูง แต่สินเชื่อที่อยู่อาศัยหายไป 10%
ทั้งนี้ เหตุการณ์น้ำท่วมปลายปีก่อน มีลูกค้าเข้าร่วมโครงการลดดอกเบี้ยและยืดหนี้ทั้งหมด 1.1 แสนราย เป็นสินเชื่อบัตรเครดิต 7.7 หมื่นราย สินเชื่อส่วนบุคคล 2.2 หมื่นราย และสินเชื่อบ้าน 1 หมื่นราย รวมมูลหนี้ 1.7 หมื่นล้านบาท ปัจจุบันกลับมาชำระตามปกติมีหนี้เสียแค่ 147 ล้านบาท
นายชาติชาย กล่าวด้วยว่า ปัจจุบันยอดใช้จ่ายผ่านบัตรเครดิตของธนาคารอยู่ในอันดับ 1 จึงตั้งเป้าหมายช่วง 4 เดือนสุดท้ายจากนี้จะได้ยอดใช้จ่ายผ่าน 89 หมื่นล้านบาท หรือเฉลี่ยเดือนละ 2 หมื่นล้านบาท เพิ่มจากปีก่อนใช้จ่ายผ่านบัตรเฉลี่ยเดือนละ 1 หมื่นล้านบาท โดยในช่วง 8 เดือนที่ผ่านมา มียอดใช้จ่ายผ่านบัตรไปแล้วทั้งสิ้น 1.2 แสนล้านบาท หรือเฉลี่ยเดือนละกว่า 1 หมื่นล้านบาท ทั้งนี้ลูกค้าใช้จ่ายต่อบัตรต่อเดือนเฉลี่ย 11,700 บาท
ด้านการขยายบัตรเครดิตปีนี้เพิ่มเป้าหมายจาก 5 แสนบัตร เป็น 7 แสนบัตร ขณะที่ปีก่อนตั้งเป้าหมายบัตรเครดิตใหม่ 4 แสนบัตร แต่ทำได้ 5 แสนบัตร ซึ่งจะทำให้สิ้นปีมีผู้ถือบัตรเครดิตธนาคารทั้งสิ้น 2.5 ล้านบัตร มียอดใช้จ่ายรวม 2.05 แสนล้านบาท เพิ่มขึ้นจากปีก่อน 36%
สำหรับลูกค้าที่ผ่อนชำระมีสัดส่วน 55% และจ่ายเต็มจำนวน 45% โดยสัดส่วนที่จะทำให้ธนาคารมีรายได้ดอกเบี้ยเพิ่มขึ้นควรมีสัดส่วนลูกค้าผ่อนชำระ 60% และจ่ายเต็มจำนวน 40% ซึ่งอาจต้องใช้เวลา 2 ปี
นายชาติชาย กล่าวว่า ยืนยันว่าการทำการตลาดบัตรเครดิตของธนาคารในช่วงที่ผ่านมาคุ้มค่ากับเม็ดเงินที่ทำลงไป และได้กำไร เพราะรายได้ค่าธรรมเนียมจากบัตรเครดิตขณะนี้โตกว่าเป้าหมาย 20% ขณะที่งบประมาณการตลาดจากการแลกแต้มสะสมบัตรเครดิตได้กันไว้ปีละ 1,000 ล้านบาท